Pagataglia e parafrasa

Da Kuno Widmer, Institut dal DRG

La ritgezza dal linguatg lubescha d'exprimer la medema chaussa en pliras modas. Uschia cumparan ils "Pilzsammler" en las gasettas rumantschas sco rimnabulieus (cumposiziun verbala) – ils rimnaders da bulieus (cumbinaziun nominala) – quels che rimnan bulieus (parafrasa, circumscripziun). La cumposiziun verbala pajataglia "Steuerzahler" equivala a la construcziun Gion paja la taglia. Pregnantas e curtas, cunvegnan las cumposiziuns dal tip il portabrevs, il portabaghascha al linguatg da gasetta, malgrà in dischavantatg: Ellas tradeschan betg sch'i va per persunas u per chaussas. Ch'ins chapeschia tuttina endretg è d'engraziar a la conuschientscha da la realitad e dal context.
Expressiuns alternativas per la medema chaussa pertutgan l'auto: ina limusina equipada aulzafiniastras electronics – il nov model dispona dad alzaders da fanestra electronics. In zic distanza dal tudestg "Fensterheber" procura l'antonim (cuntrari) sbassar, duvrà en sbassa-fanestras electronicas per las portas davant.
Numerusas èn las alternativas per designar persunas:
Ils beiba-gervosa – il cussegl grond ha in cor per bavaders da gervosa. La cumposiziun pregnanta è titel d’ina statistica dal consum per chau ed onn.
Il sontg Niclà era il patrun dals fabricapunts – Coray, il baghegiapunts temerari – Richard Coray, il genial construider da punts. Las duas cumposiziuns verbalas sa basan sin ils verbs fabritgar e bajegiar, la cumbinaziun nominala percunter sin construir. Sco verb augmentativ ha construir la terza persuna sin –escha ed è perquai nunadattà a la cumposiziun verbala. 
Interess per il lava-aur August Brändle – ils lavaders d’aur da la Bassa; magliacarn “Fleischesser, Fleischfresser” (Vocabulari sursilvan) – “ils eskimos” que chi voul dir “ils maglieders da charn cruja”. La cumbinaziun nominala putera è mal transfurmabla en magliacharn pervi da l’adjectiv cruj che fiss danvanz. Ils attributs èn er in factur ch’impedescha la cumposiziun verbala. 
Fitg productiv è il verb manar. El furma da cuntin novas cumposiziuns per ordinari en il senn da diriger ina occurenza, administrar ina organisaziun: meinacasa e persunal, il menader dalla casa, il/la meinacuors porta las maschinas da scriver en scola – il menader dil cuors; la meinadiscussiun, redactura X – il mneder da discussiun; ina capavla meinafatschenta – il menader dalla fatschenta da computers; il meinafiliala – il menader da filiala da banca; il meinaproject EDV – il menader da quei project. Pli rar è il diever propri da guidar in vehichel, in animal: dus meinalocomotiva ein vegni blessai – il manaschunz da locomotiva; tuts meinatgauns cun lur tgauns da catastrofa – ils menaders da tgauns da saung. Singulara la muntada dad esser sisur ordavant: igls dus magnatabella on anc pers betg en gi – igl manader dalla tabella Tusang-Tgazzas.
Impurtants paiataglias per la vischnanca, sincers pagataglias, buns pagataglia – la vischnancha e tuots pajeders d’impostas – quels chi pajan impostas, il singul chi paja impostas, quella glieud chi paja impostas. Qua è radunà puspè il trio da cumposiziun verbala, cumbinaziun nominala e parafrasa. Pli vegl che sminà è il pagataglia, proponì gia dal Vocabulari sursilvan da 1944. Da la noziun pajar taglias, impostas vegn oz svià mo darar, per exempel cun il pled contribuent. 
La cumposiziun verbala è tradiziunala en rumantsch sco en auters linguatgs neolatins, e latiers ha ella ina correspundenza vitala en tudestg. Cun “Biertrinker”, “Steuerzahler” euv. exista in rapport da transposiziun detg simpel. Da resguardar è la successiun davantdavos da las duas parts, lura la differenza tar la part verbala: terza persuna en rumantsch, substantiv deverbal sin –er en tudestg. In tal derivat vegn dentant activà er en rumantsch, cur ch’ins sa serva da la cumbinaziun nominala dal tip bavader da gervosa, pajader d’impostas.